天馬行
作者：劉攽
朝代：宋

paragraphs: 漢家天馬來宛西，天子愛之藏貳師。
甘泉貴人寵第一，昆弟封侯真謂宜。
軍書插羽廟選將，一朝百萬皆熊羆。
大射盧山亦快意，死人亂麻非所悲。
論功廟堂誰與敵，外廄皆是麒麟兒。
白茅金印結紫綬，老將流落多瑕疵。
天生富貴實有命，寧復憶君貧賤時。
勢高累愚計慮遠，大志落落嗟徒爲。
渭橋祖道一語泄，身釁邊鼓家流離。